Nosizwe

Nosizwe Kealeboga Lise Sidzumo Baqwa, kjent under artistnavnet Nosizwe, (født 1983) er en norsk-sørafrikansk sanger, skuespiller, dramatiker, kulturformidler og aktivist.

 Utdannelse 
Nosizwe har en master i Internasjonale Studier og Diplomati fra SOAS i London.

 Karriere 
Tidligere har hun jobbet som kampanjekoordinator for ICAN, kampanjen mot atomvåpen som mottok Nobels fredspris i 2017.

 Musikk 
Hun ga ut debutalbumet In Fragments i november 2016. Albumet ble produsert av Georgia Anne Muldrow fra Los Angeles. Det var et av tolv album som ble nominert til Nordic Music Prize for 2016. I 2017 ga hun ut et remixalbum i samarbeid med forskjellige europeiske produsenter; dette albumet har tittelen Re: In Fragments.

I 2018 slapp hun «Nosizwe / Tjore» sammen med låtskriver og produsent Anders Tjore. Han har bakgrunn fra band som Montee, The Turns og The Apricot.

 Teater 
Høsten 2016 spilte hun hovedrollen som Nina Simone i musikalen I am Nina på Nordic Black Theatre. I 2017, 2018 og igjen i 2019 spilte hun igjen rollen som Nina for fulle hus på Nordic Black Theatre.

I 2022 vant Nosizwe og teamet hennes Heddaprisen for “beste musikkteaterforestilling” for verket hun skrev om morslinja i familien hennes. Mor av en nasjon er en dypt personlig og politisk generasjons fortelling. Forestillingen er en musikalsk monolog og tar utgangspunkt i livene til Nosizwe ́s mormor og mor, samt hovedpersonens egen reise. Gjennom erindring, intervjuer, fantasi, vitnesbyrd og musikk får vi et innblikk i livene til tre kvinner, i tre ulike epoker og tre forskjellige sosiopolitiske kontekster, knyttet sammen ved blodsbånd og livserfaringer. Solo-forestillingen er Baqwas hjertebarn, som har hatt en lang fødsel, blant annet fordi hun i 2019 fødte en ny sønn inn i familiens rekker.

Høsten 2022 var Nosizwe å finne på hovedscenen på Nordic Black Theatre og studioscenen på Det Norske Opera i hovedrollen som Ruth Reese i musikalen Give me a Crown!.

Nosizwe var nominert til Heddaprisen 2023 i kategorien «beste medspiller/skuespiller» for hennes tolkning av Jeg i De må føde oss eller pule oss for å elske oss ved Den Nationale Scene i Bergen. Stykket er skrevet  av Camara Lundestad Joof.

 Film og TV 
Nosizwe har hatt roller i TV-seriene En Natt (2018), Livstid (2020), Pørni (2021/2022) og Lik Meg.  

Hun har i tillegg medvirket i flere underholdningsprogram på TV. 

 Verv 
Hun satt som leder for Rådet for flerkulturelle minoriteter i Oslo kommune i perioden 2020–2024. Hun har også sittet i styret for Fellesrådet for Afrika. 

 Familie 
Nosizwe Baqwa er en yngre søster av musikeren Tshawe Baqwa.

 Referanser 

 Kilder 
 Teateranmeldelse: «En sterk skildring av skjebnen til Nina Simone», Aftenposten 14. oktober 2017

 Eksterne lenker 


Kategori:Norske sangere
Kategori:Fødselsdato ikke oppgitt
Kategori:Norske skuespillere
Kategori:Norske musikalartister